Сөгөттү кварц кум кени
Сөгөттү кварц кум кени  Ысык-Көл облусунун Тоң районунда, Кажы-Сай шаарчасынан 3  км чыгышта, деңиз деңгээлинен 1769–1904 м бийиктикте. 1958–59-ж. Түндүк Ысык-Көл геол. партиясы чалгындаган. Кен аймагын юра мезгилинин башталышында пайда болгон чопо, кумдук, гравелит, конгломераттар түзөт. Юра мезгилинин акташ свитасындагы бүртүктүү, каолин цементи бар кварцтуу кумдун эки (№ 9 жана № 12) кабаты пайдалуу катмар болуп эсептелет. № 9 кумдук кабатынын орточо калыңдыгы 17 м, № 12 кабатыныкы 33 м. Кумдукта кремнезем 93–95%, глиназем – 2,5–3,0%, темир кычкылы – 0,26–0,35% түзөт. Жаратылыш абалында кумдуктан күңүрт бөтөлкөнү, электр изоляторлорун, түтүкчөлөрдү жана айнек кебезин жасоого болот. Кумдун концентратынан тунук айнек алынат. Каолин фаянс жана каптама такталарын жасоого жарамдуу. Каолин цементи бар кумдуктун запасы А категориясы боюнча 989 миң т, В –3893 миң т, С1 – 4095 миң т, А+В+С1– 8977 миң т.

Колдонулган адабияттар
 Кыргызстандын кен байлыгы: Энциклопедиялык окуу куралы/Мамлекеттик тил жана энциклопедия борбору. Бишкек – 2004, ISBN 9967-14-009-7
 Кыргызстандын кен байлыктары